Η κυβέρνηση της Λιβύης κατέθεσε πρόταση για κατάπαυση πυρός
ενώ συνεχίζονται οι βομβαρδισμοί του ΝΑΤΟ αλλά και των κυβερνητικών δυνάμεων
Πέντε ισχυρές εκρήξεις συγκλόνισαν την πρωτεύουσα της Λιβύης, Τρίπολι, κοντά στην κατοικία του Μοαμάρ Γκαντάφι, μετά τη δήλωση Αμερικανού αξιωματούχου ότι η πρόταση της Λιβυκής κυβέρνησης για κατάπαυση του πυρός δεν είναι αξιόπιστη. Οι ακριβείς στόχοι της αεροεπιδρομής του ΝΑΤΟ δεν έχουν ακόμα διευκρινιστεί. Παράλληλα, οι φιλοκυβερνητικές δυνάμεις ξεκίνησαν τον πιο ισχυρό βομβαρδισμό των τελευταίων ημερών στην πόλη Μισράτα που ελέγχεται από τους αντάρτες. Νωρίτερα, ο Πρωθυπουργός της Λιβύης Αλ Μαχμούντι ανέφερε ότι η κυβέρνηση του είναι έτοιμη να προχωρήσει σε κατάπαυση του πυρός με τους αντάρτες, αλλά απέρριψε το ενδεχόμενο αποχώρησης του Μοαμάρ Γκαντάφι από την εξουσία, που αποτελεί ένα από τα σημαντικά αιτήματα των ανταρτών και του ΝΑΤΟ. Ο αναπληρωτής σύμβουλος του Λευκού Οίκου για θέματα εθνικής ασφάλειας Μπεν Ρόουντς δήλωσε ότι η Ουάσιγκτον πιστεύει πως τα επαναλαμβανόμενα αιτήματα του κ. Γκαντάφι για κατάπαυση πυρός «δεν είναι αξιόπιστα» αν δεν συνοδεύονται και από τις ανάλογες ενέργειες. Η Ισπανία ανακοίνωσε ότι πήρε την πρόταση του κ. Μαχμούντι για κατάπαυση του πυρός και δήλωσε ότι τάσσεται υπέρ μιας τέτοιας λύσης, αλλά κάτω από αυστηρές προϋποθέσεις. Δυτικά μέσα ενημέρωσης ανέφεραν ότι η Λιβύη έστειλε την πρόταση σε αρκετές ξένες κυβερνήσεις. Επίσης την Πέμπτη, ο Λίβυος πρέσβης στην ΕΕ δήλωσε ότι αυτομολεί μετά από μια περίοδο διαβουλεύσεων με ευρωπαίους αξιωματούχους. Σε ανακοίνωση που έστειλε στο Γαλλικό πρακτορείο ειδήσεων, ο Χαντέιμπα Χάντι αναφέρει ότι ο ίδιος και το προσωπικό του θέτουν τους εαυτούς τους «στην υπηρεσία του λαού της Λιβύης και στην μάχη που δίνει για δημοκρατία». Ευρωπαίοι διπλωμάτες επιβεβαίωσαν την αυτομόληση. Εντωμεταξύ, η Ρωσία, που έχει ασκήσει κριτική στη στρατιωτική επιχείρηση του ΝΑΤΟ στη Λιβύη, ανακοίνωσε ότι αρκετοί από τους δυτικούς εταίρους της στην Ομάδα των Οχτώ ζήτησαν από τη Μόσχα να παίξει μεσολαβητικό ρόλο για την επίλυση της κρίσης.